‘มหากิจศิริ’ลุยเก็บTTA14%
รุกถือหุ้นใหญ่ลงยาวหวังกำไร ‘กึ้ง’ยันเป็นกลางสานประโยชน์
5 ม.ค. 2555

รุกถือหุ้นใหญ่ลงยาวหวังกำไร ‘กึ้ง’ยันเป็นกลางสานประโยชน์
“กึ้ง–เฉลิมชัย มหากิจศิริ” ดอดถือหุ้นใหญ่ TTA สัดส่วน 14% ระบุ “คนละพวก” กับ “บี เตชะอุบล” เจ้าตัวเผยลงทุนยาวต้องการส่วนต่างจากราคาหุ้น
นายเฉลิมชัย มหากิจศิริ หรือกึ้ง ลูกชายนักธุรกิจและนักการเมืองดัง “ประยุทธ์ มหากิจศิริ” อดีตผู้ถือหุ้นใหญ่เจ้าของบริษัท โพสโค-ไทยน๊อคซ์ (INOX) รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 29 ธ.ค. 2554 ได้ซื้อหุ้นบริษัท โทรีเซนไทย เอเยนต์ซีส์ (TTA) จำนวน 35.67 ล้านหุ้น คิดเป็น 5.039% โดยซื้อผ่านบริษัทหลักทรัพย์ ดีบีเอส วิคเคอร์ส ส่งผลให้จำนวนหุ้นถืออยู่ทั้งสิ้นรวม 100.26 ล้านหุ้น คิดเป็น 14.16% 
ทั้งนี้ ราคาหุ้นสูงสุดอยู่ที่ 20.90 บาท ซึ่งเป็นราคาที่ได้มา ณ วันที่ 9 ธ.ค. 2554
การซื้อหุ้นของนายเฉลิมชัย วันที่ 29 ธ.ค. 2554 เป็นวันเดียวกับที่มีรายการบิ๊กล็อตหุ้น TTA จำนวน 30.26 ล้านหุ้น มูลค่า 584.01 ล้านบาท 
ก่อนหน้านี้ วันที่ 30 พ.ย. 2554 นายเฉลิมชัย ได้มาหุ้น TTA เพิ่มจำนวน 5.48 ล้านหุ้น คิดเป็น 0.77%
นายเฉลิมชัย กล่าวว่า เป็นคนดูแลการลงทุนทั้งหมดของครอบครัว สำหรับเหตุผลในการเข้าไปลงทุนหุ้น TTA เนื่องจากเห็นว่าราคาหุ้นที่ซื้อต่ำเมื่อเทียบกับมูลค่าของบริษัทที่มี และทำประโยชน์ต่อการลงทุนได้ หากมีการบริหารจัดการที่ดีและถูกต้อง 
สำหรับเป้าหมายการลงทุนไม่ได้คิดสัดส่วนการถือหุ้น แต่จะพิจารณาจากราคาหุ้นที่ลงทุน หากราคาต่ำมากๆ จะเข้าไปเก็บเพิ่ม แต่ปัจจุบันราคาหุ้นปรับตัวขึ้นมาสูง 
นายเฉลิมชัย กล่าวว่า ไม่รู้สึกกังวลต่อบริษัท TTA ที่ไม่มีผู้ถือหุ้นรายใหญ่ มีแต่ผู้ถือหุ้นรายย่อยจำนวนมาก อีกทั้งยังมีปัญหาขัดแย้งระหว่างผู้บริหารกับผู้ถือหุ้นรายย่อย เพราะไม่คิดว่าตัวเองเป็นพวกใคร อีกทั้งเงินลงทุนเป็นของครอบครัวมหากิจศิริ ที่ลงทุนบริษัทจดทะเบียนและบริษัทนอกตลาดหลักทรัพย์ ถือเป็นการขยายการลงทุนของครอบครัว
 
“ผมดูบริษัทนี้มาสักพักแล้ว เห็นว่าเป็นบริษัทที่มีโอกาสทำกำไรได้ ไม่ได้คิดจะเข้าไปเทกโอเวอร์ ผมเป็นเพียงนักลงทุนและผู้ถือหุ้นส่วนหนึ่งเท่านั้น เป็นนักลงทุนระยะยาว ลงทุนด้วยตัวเอง ไม่ได้เป็นตัวแทนหรืออยู่ฝ่ายใดฝ่ายหนึ่ง ต้องการรักษาผลประโยชน์ส่วนรวมให้กับผู้ถือหุ้น หากสามารถจะช่วยได้ก็พร้อมทำ” นายเฉลิมชัย กล่าว
นายบี เตชะอุบล ตัวแทนนักลงทุนที่ลงทุนหุ้น TTA กล่าวว่า การลงทุนของนายเฉลิมชัย เป็นคนละกลุ่มกับของนายบี ซึ่งไม่เกี่ยวข้องกัน แม้ว่าส่วนตัวจะรู้จักกัน แต่ไม่เคยคุยกันเรื่องนี้ 
ด้านราคาหุ้น TTA ปรับตัวเพิ่มขึ้นรับข่าวการถือหุ้นใหญ่ของนายเฉลิมชัย สูงสุด 20.40 บาท แล้วย่อมาปิด 20.20 บาท เพิ่มขึ้น 0.50 บาท มูลค่าซื้อขาย 157.07 ล้านบาท